À la lune (Passerat)
# À la lune (Passerat)

Ô Bel œil de la nuict ; ô la fille argentée,  Et la ſœur du Soleil : & la mere des mois :
Ô princeſſe des monts, des fleuues, & des bois :  Dont la triple puiſſance en tous lieus eſt vantée. Puiſque tu es, Deeſſe, au plus bas Ciel montée,  D’où les piteus regrets des amants tu reçois ;  Di, Lune au front cornu, as-tu veu quelque fois  Vne ame qui d’Amour fust ſi fort tourmentée ? Si doncques ma douleur vient ton cœur eſmouuoir,  Tu me peus ſecourir ; ayant en ton pouuoir  Des ſonges emplumez la bande charmereſſe. Choiſi l’vn d’entre tous qui les maus d’vn amant  Sache mieus contrefaire, & l’enuoie en dormant  Repreſenter ma peine à ma fiere maiſtreſſe.
* peu prés: peu près
* bon jour: bonjour